b"\n_START_ARTICLE_\nVinzenz Rizzi\n_START_SECTION_\n\xc5\xbdivljenje\n_START_PARAGRAPH_\nVincenc Rizzi je koro\xc5\xa1ki nem\xc5\xa1ki pesnik, kritik in publicist, rojen okrajnemu komisarju Janezu in Ani, rojeni Schweiger. Po o\xc4\x8detovi smrti ga je z bratom Jo\xc5\xbeefom in sestro Terezijo k sebi vzel stric, ljubljanski \xc5\xbeupan Janez Nepomuk Hradecky in tako je \xc5\xa1olanje nadaljeval v Ljubljani. Od jeseni 1826 je obiskoval gimnazijo, od 1832 do 1834 pa licej. Z Janezom \xc4\x8copom, A. Ma\xc5\xbegonom, Jernejem Zupancem je v \xc5\xa1olskem letu 1829/30 in 1830/1 bil u\xc4\x8denec Matije \xc4\x8copa. Leta 1834 je nastopil slu\xc5\xbebo praktikanta pri dr\xc5\xbeavnem knjigovodstvu in naslednje leto postal akcesist (pripravnik). Leta 1839 se je odpravil na Dunaj, kjer je pisal za \xc4\x8dasopis der Adler Grossa-Hoffingerja ter Saphirov Humorist. Vrnil se je v Celovec ter vstopil v semeni\xc5\xa1\xc4\x8de. Bogoslovni \xc5\xa1tudij je kon\xc4\x8dal leta 1844, duhovni\xc5\xa1ko slu\xc5\xbebo je zdru\xc5\xbeil s \xc4\x8dasnikarstvom.\n_START_SECTION_\n\xc4\x8casnikarstvo\n_START_PARAGRAPH_\nDelal je v uredni\xc5\xa1tvu Klagenfurter Zeitung in ga leta 1848 skupaj s prilogo urejal. Leta 1849 je v Beljaku osnoval opozicijski \xc4\x8dasopis Deutsche Monatsschrift aus K\xc3\xa4rnten, a je pri\xc5\xa1el zato v spor s cerkvenimi predstojniki in mese\xc4\x8dnik je prenehal izhajati. Vse do smrti je nato urejal Klagenfurter Zeitung. Pisal je o etnografiji, nem\xc5\xa1kem leposlovju, dr\xc5\xbeavnem in cerkvenem pravu. V letih tiskovne svobode tudi o avstrijskih politi\xc4\x8dnih zadevah.\n_START_SECTION_\nPesni\xc5\xa1tvo\n_START_PARAGRAPH_\nPesniti je za\xc4\x8del v gimnazijskih letih. V kro\xc5\xbeku mladih nem\xc5\xa1kih literatov je med \xc4\x8copovimi u\xc4\x8denci in kasneje pod Petruzzijevim mentorstvom veljal za najbolj nadarjenega mladega poeta. _NEWLINE_Pesmi je objavljal med 1833 in 1842. Prva je iz\xc5\xa1la 23. februarja 1833 in nosila naslov Das Ideal. Pisal je refleksivno, ljubezensko, pokrajinsko in prigodni\xc5\xa1ko liriko. Pesni\xc5\xa1ko zbirko je \xc5\xbeelel izdati leta 1840 na Dunaju, a zanjo ni dobil zalo\xc5\xbenika. \xc5\xa0ele 66 let kasneje, 1906 je Ludwig Germonik na Dunaju objavil zbirko pesmi iz Rizzijeve zapu\xc5\xa1\xc4\x8dine z naslovom Vinzenz Rizzi's Dichtungen und Denkbl\xc3\xa4tter, nato pa \xc4\x8dez dve leti objavil \xc5\xa1e raz\xc5\xa1irjeno izdajo Vinzenz Rizzi's Gesammelte Schriften, 2. Ausgabe._NEWLINE_Rizzi je bil izrazito humanisti\xc4\x8dno usmerjen, nau\xc4\x8dil se je tudi sloven\xc5\xa1\xc4\x8dine, se zanimal za slovensko kulturno \xc5\xbeivljenje ter mo\xc4\x8dno vzljubil Pre\xc5\xa1ernovo poezijo. V pesmih se je dotaknil pomembnih Slovencev, kot sta Friderik Baraga (Gruss an Friedrich Baraga, Mission\xc3\xa4r in Nordamerika, bei Gelegenheit seines Besuches in der Heimat Krain) in Matija \xc4\x8cop (Auf den Tod des Mathias \xc4\x8cop, Bibliothekar in Laibach)."